過曹氏墳庵在灊皖間蜀僧修靜自天柱退居于此
作者：宋庠
朝代：宋

paragraphs: 出郭屏僕從，取徑問樵牧。
短松新被岡，青嶂遠遮屋。
雞犬無四鄰，日月自兩轂。
阿師厭機緣，脫迹謝塵俗。
是心大圓明，一室了具足。
汲泉烹細芽，支鐺炊脫粟。
默坐契從三，諸方付藏六。
我來同友生，得飽徑眠熟。
稍爲微風醒，已歎畏景促。
買山知幾時，所惜負松菊。